Toshkent aholisining elektr energiyasidan qarzi 39 milliard so‘mni tashkil etdi

“O‘zbekenergo” DAK 14-noyabr holatiga ko‘ra elektr energiyasidan qarzi bo‘lgan shaxslar ro‘yxatini o‘z saytiga joylashtirdi. Unda viloyatlar va tumanlar bo‘yicha barcha yuridik va jismoniy shaxslarning ism-sharifi, manzili va qarzdorlik summasidan xabardor bo‘lish mumkin.

 Foto © UzReport
Har bir internet foydalanuvchisi ushbu ro‘yxat orqali o‘zi va unga notanish bo‘lgan kishilar ismi va manzili haqida erkin ma’lumot olishi mumkin.
Ushbu ro‘yxatdan ma’lum bo‘lishicha, ayni paytda Toshkent shahri bo‘yicha yuridik shaxslarning elektr energiyasidan qarzi 152 milliard so‘mni, jismoniy shaxslarning qarzi esa deyarli 39 milliard so‘mni tashkil etadi. Demak, Toshkent shahrida elektr energiyasidan jami qarzdorlik summasi 190 milliard so‘mdan iborat.

 “O‘zbekenergo” DAK rasmiy saytida viloyat, shahar, tumanlar bo‘yida qarzdorlar ro‘yxati e’lon qilindi
Facebook ijtimoiy tarmog‘ida ushbu ro‘yxatning ochiqchasiga havola qilinishi yuzasidan turli fikrlar bildirildi. Xususan, bir foydalanuvchi ushbu holning fuqaro haqidagi maxfiy ma’lumotlarni oshkor qilish bo‘lib hisoblanishini ta’kidlagan va O‘zbekiston Respublikasi Vazirlar Mahkamasining 2011-yil 7-noyabrdagi qarori bilan tasdiqlangan maxfiy axborot hisoblanuvchi ma’lumotlar ro‘yxatida jismoniy shaxsning shaxsiy ma’lumotlari ham kiritilganini qo‘shimcha qilgan.
Bundan tashqari, qarzdorlik haqidagi batafsil axborot firibgarlar uchun o‘ta qo‘l kelishi, tayyor ro‘yxatdan foydalanib, o‘zini elektr energiya tarmog‘i xodimi deb tanishtirishi va hech narsadan bexabar fuqarolardan pul undirishi mumkinligini ham istisno qilmagan.
Boshqa foydalanuvchilar esa, qarzdorlar ro‘yxatidagi ma’lumotlarning ba’zilari noto‘g‘ri ekanini bildirgan. Ulardan biri u yerda o‘z ism-sharifini topganini, biroq qayd etilgan qarz miqdori noto‘g‘ri ekanligini qayd etgan. Yana biri esa qo‘shnisining ism-sharifi ro‘yxatda mutlaqo boshqacha aks etganini ta’kidlagan.